Agrocybe dura

Agrocybe dura Strophariaceae familiako onddo espezie bat da. Honen mikaztasuna areagotu egiten da egostean. Ez da jaten.

Sinonimoa: Pholiota dura.

Deskribapena 
Kapela: 3 eta 8 cm bitarteko diametrokoa, ganbila, gero zabaldu egiten da; hasieran zuria, zahartzean okre-horixka argi kolorea hartzen du; ertza leuna, ia beti, errezel partzialaren hondarrengatik apendikulatua; azal leuna, denbora lehorrarekin erraz pitzatzen da.

Orriak: Zuri-grisaxkak, gero grisak, azkenean gris-arrexkak, estu, itsatsiak.

Hanka: Zilindrikoa, zurixka, 4 eta 7 cm bitarteko garaierakoa eta 1 eta 1,2 cm bitarteko lodierakoa, eraztun iheskor batekin, sarritan eraztun gabe, bada, kapelaren ertzeko urraduretan geratzen da.

Haragia: Zuria, gogorra, bai kapelarena eta bai oinarena. Usain ahula du eta zapore mikatza murtxikatzean.

Etimologia: Agrocybe hitza grekotik datorren hitz konposatua da, landa eta burua, zelai burua esan nahi du. Dura epitetoa berriz latinetik dator, gogorra, esan nahi duen, "durus" hitzetik. Haragiaren gogortasunagatik.

Jangarritasuna 
Zelaian utzi beharrekoa, pixka bat mikatza delako, eta egositakoan mikatzagoa.

Nahasketa arriskua 
Agrocybe praecox, delakoarekin nahas daiteke, baina hau txikiagoa da, okre kolorea du eta irinaren usaina.

Sasoia eta lekua 
Udaberrian eta udazkenean, zelaietan eta lorategietan, oso gutxitan basoetan. Korro handiak osatzen ditu. Ez da oso ohikoa.

Banaketa eremua 
Kanada, Ameriketako Estatu Batuak, Europa, Errusia, Kazakhstan.

Erreferentziak

Kanpo estekak 

Strophariaceae